Гълъбово (община)

Община Гълъбово се намира в Южна България и е една от съставните общини на Област Стара Загора.

География

Географско положение, граници, големина 
Общината се намира в югоизточната част на Област Стара Загора. С площта си от 348,895 km2 е 8-а по големина сред 11-те общини на областта, което съставлява 6,77% от територията на областта. Границите ѝ са следните:
 на запад – община Опан;
 на север – община Раднево;
 на изток – община Тополовград, Област Хасково;
 на юг – община Харманли и община Симеоновград, Област Хасково.

Природни ресурси

Релеф 
Релефът на общината е хълмист ниско планински, като територията ѝ попада в пределите на Горнотракийската низина и планината Сакар.

Около 2/3 от територията на община Гълъбово се заема от източната, хълмиста част на Горнотракийската низина. На 2 km южно от град Гълъбово, на границата с община Симеоновград, в коритото на река Сазлийка се намира най-ниската ѝ точка – 84 m н.в.

В югоизточния район на общината, южно от долината на река Соколица (ляв приток на Сазлийка) се простират крайните северни части на ниската планина Сакар. На 700 m южно от село Главан се издига най-високата ѝ точка – връх Чуката 543,4 m н.в.

Води 
Основна водна артерия на община Гълъбово е река Сазлийка (ляв приток на Марица), която протича през нея от север на юг, с част от долното си течение на протежение около 11 km. На територията на общината река Сазлийка получава три по-големи притока:
 – река Еледжик (десен приток). Протича през общината с долното си течение през село Априлово и се влива в нея северно от „Брикел“. На нея са изградени язовирите „Априлово“ (преди селото) и „Любеново“ (след селото);
 – река Овчарица (ляв приток). Протича през общината с последните си 3 km и се влива в нея северно от „Брикел“;
 – река Соколица (ляв приток). Протича през общината от изток на запад с част от средното и цялото си долно течение през селата Мъдрец, Искрица и Обручище и се влива в нея южно от град Гълъбово. Северно от устието ѝ е изграден големият язовир „Розов кладенец“, водите на който се използват за промишлени нужди и риболов, а на някои нейни малки леви притоци – язовирите „Медникорово“, „Червена река“ и „Мъдрец“, водите на които са използват основно за напояване на земеделските земи.

Население

Етнически състав (2011) 
Численост и дял на етническите групи според преброяването на населението през 2011 г.:

Движение на населението (1934 – 2021)

Населени места 
Общината има 11 населени места с общо население от 10 967 жители към 7 септември 2021 г.

Административно-териториални промени 
 Указ № 462/обн. 21.12.1906 г. – преименува с. Лефеджи на с. Априлово;
 – преименува с. Караманлии на с. Великово;
 – преименува с. Паша махле на с. Войвода;
 – преименува с. Кум Дуванджии на с. Гълъб;
 – преименува с. Кара пилит на с. Медникарово;
 – преименува с. Софуларе на с. Мъдрец;
 – преименува с. Обруклии на с. Обручище;
 – преименува с. Калфа кьой на с. Помощник;
 – преименува с. Бюлюджак на с. Разделна;
 – преименува с. Гюл бунар на с. Розов кладенец;
 – преименува гар.с. Гара Карабунар на гар.с. Сладък кладенец;
 – преименува с. Карабунар на с. Сладък кладенец;
 – преименува с. Колчуларе (Колджилар) на с. Стражари;
 през 1914 г. – преименувано е гар.с. Гара Сладък кладенец на гар.с. Гара Гълъбово без административен акт;
 МЗ № 2127/обн. 13.05.1947 г. – преименува с. Сладък кладенец на с. Кладенчево;
 Указ № 236/обн. 28.05.1950 г. – преименува гар.с. Гара Гълъбово на гар.с. Гара Стаханово;
 – преименува с. Кладенчево на с. Стаханово;
 Указ № 317/обн. 13.12.1955 г. – заличава с. Войвода и го присъединява като квартал на с. Главан;
 през 1956 г. – преименувано е с. Гълъб на с. Гълъбово без административен акт;
 Указ № 512/обн. 24.11.1959 г. – преименува с. Стаханово на с. Гара Гълъбово;
 Указ № 169/обн. 10.05.1960 г. – преименува с. Стражари на с. Искрица;
 Указ № 546/обн. 15.09.1964 г. – преименува с. Гара Гълъбово на с. Гълъбово и го признава за с.гр.т. Гълъбово;
 Указ № 829/обн. 29.08.1969 г. – обединява с.гр.т. Гълъбово и с. Гълъбово в едно ново населено място – гр. Гълъбово;
 Указ № 754/обн. 08.05.1971 г. – заличава с. Розов кладенец и го присъединява като квартал на с. Обручище.

Транспорт 
През средата на общината, от север на юг, на протежение от 9.2 km преминава участък от трасето на жп линията Нова Загора – Симеоновград от Железопътната мрежа на България.

През общината преминават изцяло или частично 5 пътя от Републиканската пътна мрежа на България с обща дължина 60,8 km:
 участък от 19,9 km от Републикански път II-55 (от km 133,2 до km 153,1);
 участък от 8,8 km от Републикански път III-554 (от km 36,4 до km 45,2);
 последният участък от 12,1 km от Републикански път III-5031 (от km 4,9 до km 17,0);
 целият участък от 16,8 km от Републикански път III-5504;
 началният участък от 3,2 km от Републикански път III-5505 (от km 0 до km 3,2).

Топографска карта

Външни препратки 
 Сайт за Община Гълъбово

Източници